Et værksted i Frederikshavn fik hugget en Suzuki Celerio i løbet af natten. Torsdag aften havde en af de ansatte selv fundet bilen.

"Hej 112, jeg kører lige bag den bil, vi fik stjålet i går." Sådan har den friske udmelding nok lydt fra den ansatte på et værksted i Frederikshavn. I går, torsdag, kunne han meddele politiet, at han havde fundet den bil, værkstedet havde fået stjålet natten før. Natten til torsdag havde han og hans kolleger haft besøg af ubudne gæster, der stak af med en ikke-indregistreret blå Suzuki Celerio. Allerede om aftenen torsdag modtog vagtcentralen et opkaldt fra en af de ansatte fra selvsamme værksted. Han kørte på Understedsvej i Frederikshavn - lige bag den blå Suzuki, de havde fået stjålet. En patrulje blev sendt afsted med det samme, og tyven blev pågrebet. Han viste sig at være en 34-årig mand fra Nørresundby, der efterfølgende blev anholdt, sigtet og taget med til stationen.